《集渊明句题胡主簿嘉树轩》
元代·黄溍

孟夏草木长，霜露憔悴之。蔼蔼堂前林，冬夏常如兹。

严霜九月中，卓然见高枝。如何舍此去，白日掩荆扉。

深谷久应芜，此荫独不衰。黾勉六九年，怀此贞秀姿。

常恐负此怀，未足为高栖。及时当勉励，慷慨思南归。

亲戚共一处，日夕欢相持。披榛步荒墟，登高赋新诗。

坐止高荫下，一觞聊可挥。从今至岁寒，纵心复何疑。

作者简介：黄溍（1277年11月27日—1357年10月18日），字晋卿，一字文潜，婺州路义乌（今浙江义乌）人，元代著名史官、文学家、书法家、画家。他文思敏捷，才华横溢，史识丰厚。一生著作颇丰，诗、词、文、赋及书法、绘画无所不精，与浦江的柳贯、临川的虞集、豫章的揭徯斯，被称为元代“儒林四杰”。他的门人宋濂、王袆、金涓、傅藻等皆有名于世。